CELEX: 32021D1279
Language: bg
Date: 2021-07-28 00:00:00
Title: Решение за изпълнение (ЕС) 2021/1279 на Комисията от 28 юли 2021 година относно продължаването на засиленото наблюдение на Гърция (нотифицирано под номер C(2021) 5605) (само текстът на гръцки език е автентичен)

3.8.2021   
               
               
                  BG
               
               
                  Официален вестник на Европейския съюз
               
               
                  L 280/2
               
            
         РЕШЕНИЕ ЗА ИЗПЪЛНЕНИЕ (ЕС) 2021/1279 НА КОМИСИЯТА
         от 28 юли 2021 година
         относно продължаването на засиленото наблюдение на Гърция
         
            
               (нотифицирано под номер C(2021) 5605)
            
         
         (само текстът на гръцки език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 472/2013 на Европейския парламент и на Съвета от 21 май 2013 г. за засилване на икономическото и бюджетно наблюдение над държавите членки в еврозоната, изпитващи или застрашени от сериозни затруднения по отношение на финансовата си стабилност (1), и по-специално член 2, параграф 1 от него,
         като има предвид, че:
         
                     (1)
                  
                  
                     След като финансовата помощ по линия на Европейския механизъм за стабилност изтече на 20 август 2018 г., с Решение за изпълнение (ЕС) 2018/1192 на Комисията (2) по отношение на Гърция беше задействано засилено наблюдение за период от шест месеца, считано от 21 август 2018 г. Впоследствие засиленото наблюдение беше удължавано пет пъти (3), всеки път за допълнителен период от шест месеца, като за последен път то беше продължено, считано от 21 февруари 2021 г.
                  
               
                     (2)
                  
                  
                     От 2010 г. насам Гърция получи значителна по размер финансова помощ, вследствие на което нейните непогасени задължения към държавите членки от еврозоната, Европейския инструмент за финансова стабилност и Европейския механизъм за стабилност възлизат на общо 242 152 милиона евро. Гърция получи финансова подкрепа от европейските си партньори при изгодни условия, а през 2012 г. и отново през 2017 г. — по линия на Европейския механизъм за стабилност — бяха приети специални мерки за осигуряване на по-голяма устойчивост на обслужването на дълга. На 22 юни 2018 г. в рамките на Еврогрупата бе постигната договореност на политическо равнище да бъдат въведени допълнителни мерки за гарантиране на устойчивостта на обслужването на дълга. Някои от тези мерки, включително прехвърлянето на суми, равностойни на дохода, получен от националните централни банки от еврозоната по гръцките държавни облигации, държани по споразумението относно нетните финансови активи и програмата за пазарите на ценни книжа, могат да бъдат договорени два пъти годишно в Еврогрупата въз основа на докладване на положителни резултати по линия на засиленото наблюдение на изпълнението от страна на Гърция на нейните ангажименти в областта на политиката след приключването на програмата. Отпускането на първите пет транша от мерки за дълга, обвързани с провеждането на определени политики, бе осъществено след съгласие на Еврогрупата съответно през април 2019 г., декември 2019 г., юни 2020 г., ноември 2020 г. и юни 2021 г.
                  
               
                     (3)
                  
                  
                     Гърция пое ангажимент в рамките на Еврогрупата да продължи и да завърши всички съществени реформи, приети в рамките на програмата за подкрепа на стабилността по Европейския механизъм за стабилност (по-нататък „програмата“), и да запази целите на важните реформи, приети в рамките на тази програма и на предшестващите я програми. Гърция пое ангажимент също така да осъществи конкретни действия в областта на фискалните и фискално-структурните политики, социалното подпомагане, финансовата стабилност, пазара на труда и продуктовите пазари, приватизацията и публичната администрация. Тези конкретни действия, които са посочени в приложение към изявлението на Еврогрупата от 22 юни 2018 г., ще допринесат за премахването на прекомерните макроикономически дисбаланси в Гърция и на източниците или потенциалните източници на икономически трудности.
                  
               
                     (4)
                  
                  
                     На 2 юни 2021 г. Комисията публикува задълбочен преглед за 2021 г. за Гърция (4). Комисията заключи, че в Гърция продължават да са налице прекомерни макроикономически дисбаланси. Тези дисбаланси бяха свързани с голямата задлъжнялост на правителството, големия дял на необслужваните кредити и непълното външно балансиране в контекста на все още висока — макар и намаляваща — безработица и слаб потенциален растеж. Анализът показва, че тези слабости продължават да съществуват. Следва да се отбележи, че контекстът на оценката на слабостите в тазгодишния задълбочен преглед за Гърция значително се различава от миналата година. Освен това развитието на пандемията от COVID-19, силата на възстановяването и евентуалните структурни последици от кризата все още са съпътствани от голяма несигурност, поради което в оценката е необходима предпазливост. Като цяло през изминалата година политическите действия бяха насочени към смекчаване на въздействието от COVID-19 и улесняване на възстановяването. Това увеличи задлъжнялостта, но би трябвало да подкрепи корекцията в средносрочен план. Държавният дълг нарасна значително през 2020 г. и се очаква да започне да намалява едва от 2022 г. Държавният дълг се държи най-вече от кредитори от публичния сектор и се финансира при ниски лихвени проценти с дълги срокове до падежа, което заедно с големия паричен буфер изолира Гърция от краткосрочни колебания. Неотдавна дефицитът по текущата сметка се увеличи и се очаква да остане голям, главно поради въздействието на кризата с COVID-19 върху мащабния по своя размер туристически сектор. Все още голямото съотношение на необслужваните кредити в банковия сектор бележи отчетлива низходяща тенденция, което се дължи най-вече на продажбите на заеми, подкрепени от схемата за защита на активите „Херкулес“. Налице е обаче риск отново да започнат да се натрупват нови необслужвани кредити, след като постепенно бъдат отменени политиките за защита на кредитополучателите от сътресението, предизвикано от COVID-19. В същото време връзката между банките и държавата е постоянна и нарастваща, а перспективите за рентабилност на банките все още са слаби. Усилията за укрепване на перспективите за растеж се възпрепятстват от намалелия капитал, застаряването на населението и изходящата миграция на квалифицирана работна ръка. В бъдеще гръцкият план за възстановяване и устойчивост предоставя възможност за справяне с дисбалансите и нуждите от инвестиции и реформи.
                  
               
                     (5)
                  
                  
                     От началото на пандемията ЕС и неговите държави членки предприеха безпрецедентни мерки за защита на живота и поминъка. В отговор на пандемията от COVID-19 и в рамките на координирания подход на Съюза Гърция продължи да приема мерки за увеличаване на капацитета на здравната си система и разшири набора си от фискални мерки и мерки за ликвидност за подпомагане на хората и предприятията, засегнати в особена степен. ЕС подкрепи усилията на национално равнище за справяне с кризата в областта на здравеопазването и за смекчаване на последиците от удара върху икономиката. Той предостави средства от бюджета си за борба с вируса, задейства общата клауза за дерогация от Пакта за стабилност и растеж, използва пълната гъвкавост на правилата за държавна помощ и създаде нови инструменти за подкрепа, сред които инвестиционните инициативи за реагиране (CRII и CRII+) и SURE (нов инструмент за временна подкрепа за смекчаване на рисковете от безработица при извънредни обстоятелства). По линия на SURE Гърция получи 5,2 милиарда евро. Едновременно с одобреното финансиране за проекти в размер на 1,8 милиарда евро Гърция се ползва и от специален общоевропейски гаранционен фонд на Европейската инвестиционна банка, който мобилизира подкрепа за предприятията в целия ЕС. Тези мерки се допълват от други мерки, предприети от Европейската централна банка, Европейския механизъм за стабилност и Европейската инвестиционна банка.
                  
               
                     (6)
                  
                  
                     Комисията публикува десетата си оценка по линия на засиленото наблюдение на Гърция (5) на 2 юни 2021 г. Тя стигна до заключението, че Гърция е предприела необходимите действия за изпълнение на своите конкретни ангажименти въпреки трудните обстоятелства, предизвикани от пандемията. Властите проведоха редица основни реформи, включително в областите, които ще бъдат от възлово значение за управлението на дългосрочните последици от настоящата икономическа криза и за укрепването на капацитета на публичната администрация да изпълни успешно плана за възстановяване и устойчивост.
                  
               
                     (7)
                  
                  
                     На 23 декември 2020 г. ЕС създаде Инструмент за възстановяване, от който се предоставят 750 милиарда евро за справяне с неблагоприятните икономически последици от кризата, предизвикана от COVID-19, и за стимулиране на възстановяването. Инструментът ще се изпълнява по-специално чрез Механизма за възстановяване и устойчивост в размер на 672,5 милиарда евро („Механизма“). Европейският семестър за координация на политиките за 2020—2021 г. беше временно адаптиран, за да се даде възможност на Механизма да започне да функционира. Гърция има право да получи до 17,8 милиарда евро чрез Механизма под формата на безвъзмездни средства и до 12,7 милиарда евро под формата на заеми за периода 2021—2026 г.
                  
               
                     (8)
                  
                  
                     Гърция представи своя план за възстановяване и устойчивост („плана“) на 27 април 2021 г. Съгласно член 19 от Регламента относно Механизма за възстановяване и устойчивост Комисията оцени (6) целесъобразността, ефективността, ефикасността и съгласуваността на плана за възстановяване и устойчивост. Въз основа на предложение (7), представено от Комисията на 17 юни 2021 г., положителната оценка на плана беше одобрена от Съвета на 13 юли 2021 г. (8) Съветът по-специално счете, че планът допринася за ефективното справяне със значителна част от икономическите и социалните предизвикателства, установени в специфичните за държавата препоръки, включително фискалните им аспекти, и в препоръките, направени в рамките на процедурата при макроикономически дисбаланси. Реформите, включени в гръцкия план за възстановяване и устойчивост, се основават на много големите усилия за реформи, предприети в рамките на програмите за икономически корекции, и допълват реформите, които са под наблюдение в рамките на засилен надзор.
                  
               
                     (9)
                  
                  
                     С оглед на задълбочения преглед, извършен от Комисията през 2021 г., и въз основа на оценка на Комисията Съветът разгледа програмата за стабилност за 2021 г. Поради продължаващата понастоящем изключително голяма несигурност насоките за фискалната политика останаха с предимно качествен характер. Съветът препоръча (9) на Гърция да използва Механизма за възстановяване и устойчивост, за да финансира допълнителни инвестиции в подкрепа на възстановяването, като същевременно следва разумна фискална политика през 2022 г. и запази финансираните на национално равнище инвестиции. Когато икономическите условия го позволяват, Гърция следва да провежда фискална политика, насочена към постигане на разумни средносрочни фискални позиции и гарантиране на фискална устойчивост в средносрочен план. В същото време инвестициите следва да бъдат увеличени, за да се стимулира потенциалът за растеж. Съветът призова също властите да обърнат специално внимание на състава на публичните финанси.
                  
               
                     (10)
                  
                  
                     От началото на пандемията Гърция продължи да заема от пазарите на облигации и да изпълнява своя план за финансиране, който беше изцяло изпълнен през 2020 г. По-специално през март 2021 г. 2,5 милиарда евро бяха набрани чрез емитирането на 30-годишна държавна облигация, която е първата 30-годишна гръцка държавна облигация, емитирана от 2007 г. насам. През март 2021 г. Гърция също така извърши частично предсрочно погасяване на заемите от Международния валутен фонд, което спомага за намаляване на валутния риск и допринася за повишаване на доверието на финансовите пазари. През 2021 г. държавният кредитен рейтинг на Гърция продължи да се подобрява въпреки пандемията, което допълнително намали разликата с инвестиционния рейтинг. Настоящите благоприятни условия за финансиране са стимулирани от мерки за ликвидност, договорени на европейско равнище, включително Програмата за закупуване на активи в условията на извънредна ситуация, причинена от пандемия, на Европейската централна банка. Въз основа на анализа на устойчивостта на дълга, представен в десетия доклад за засилено наблюдение, брутните нужди на правителството от финансиране се очаква да останат големи в краткосрочен план главно поради големия първичен дефицит, прогнозиран за 2021 г., и внедряването на механизма за отпускане на заеми, представен в плана за възстановяване и устойчивост през 2021—2022 г., въпреки че втората нужда от допълнително финансиране се покрива от предполагаемото получаване на заема по Механизма за възстановяване и устойчивост. През следващите години се очаква нуждите от финансиране да бъдат умерени и да останат под 15 % от БВП до 2030 г.
                  
               
                     (11)
                  
                  
                     От края на програмата по Европейския механизъм за стабилност насам гръцкият банков сектор стана по-стабилен и устойчив на сътресения, но продължават да съществуват наследени от миналото рискове и съществени основни уязвимости, които се засилват от отрицателното въздействие на разпространението на коронавируса. Банките поддържат адекватна ликвидност, като се възползват от гъвкавите условия на паричната политика. Все още голямото съотношение на необслужваните кредити в банковия сектор бележи отчетлива низходяща тенденция, достигайки 30,1 % през декември 2020 г., което представлява спад спрямо 40,6 % през декември 2019 г. (10), което се дължи най-вече на продажбите на заеми, подкрепени от наскоро разширената схема за защита на активите „Херкулес“. Въпреки това рисковете от влошаване продължават да съществуват и биха могли да се реализират след отмяната на програмите за държавна подкрепа. Капацитетът за погасяване на дългове както на домакинствата, така и на нефинансовите предприятия остава слаб, докато недостатъчно развитият капиталов пазар ограничава достъпа на предприятията до недългово финансиране. Въпреки това първоначалните признаци за поведението на плащане след изтичането на мораториумите показват, че неблагоприятното въздействие върху качеството на активите може до голяма степен да съответства на първоначалните очаквания на банките или на долната граница в настоящите прогнози на гръцката национална банка. Капиталовата позиция на банковата система като цяло е до голяма степен адекватна, но рентабилността остава ниска, докато връзката между банките и държавата беше засилена през пандемичната криза. Властите напредват също по възлови реформи във финансовия сектор, по-специално по новия кодекс за несъстоятелността, който влезе в сила през юни 2021 г. Свързаните с пандемията смущения в съдебните производства обаче продължават да забавят процеса на принудително събиране на дългове и изпълнението на други реформи във финансовия сектор, чиято цел е да подобрят съществуващите инструменти за преструктуриране на необслужваните кредити, но процесите постепенно се възобновяват. Въздействието на тези реформи ще зависи от навременността и ефективността на тяхното изпълнение.
                  
               
                     (12)
                  
                  
                     Властите продължават да отбелязват напредък по структурните реформи, които са от значение за преодоляване на първопричините за икономическите трудности на Гърция (11), и за подобряване на потенциала за растеж, което от своя страна ще допринесе за намаляване на голямото съотношение на дълга към БВП. Освен горепосочената реформа на законодателството в областта на несъстоятелността правителството продължи да работи за модернизиране на законодателството в областта на пазара на труда, професионалното образование и обучение и университетското образование. То продължи да придвижва напред реформите в областта на инвестиционното лицензиране и публичната администрация, укрепи капацитета на данъчната администрация, реформира пазара на електроенергия и напредна по редица водещи приватизационни проекти и реформи в корпоративното управление на държавните предприятия. Въпреки това все още има значителни възможности за по-нататъшен напредък по отношение на институционалните и структурните реформи, включително на регулаторната, административната и съдебната уредба. Изпълнението на реформите и инвестициите в гръцкия план за възстановяване и устойчивост се очаква да бъде важна възможност в това отношение.
                  
               
                     (13)
                  
                  
                     Като се има предвид посоченото по-горе, Комисията заключава, че условията, оправдаващи въвеждането на засилено наблюдение съгласно член 2 от Регламент (ЕС) № 472/2013, все още са налице. По-специално Гърция продължава да е изправена пред рискове за финансовата си стабилност, които, ако се реализират, могат да доведат до отрицателни последици за други държави членки от еврозоната. Възникването на такива отрицателни последици може да стане косвено — чрез повлияване на доверието на инвеститорите, а по този начин и на разходите за рефинансиране на банките и държавния дълг в други държави членки от еврозоната.
                  
               
                     (14)
                  
                  
                     Поради това в средносрочен план Гърция трябва да продължи да приема мерки, насочени към справяне с източниците или потенциалните източници на трудности, и да провежда структурни реформи в подкрепа на стабилно и устойчиво икономическо възстановяване. Тези фактори включват тежкия и продължителен спад по време на кризата; размера на дълга на Гърция; уязвимите места на финансовия ѝ сектор; продължаващите относително силни взаимовръзки между финансовия сектор и публичните финанси на Гърция, включително чрез държавна собственост; риска от разпространение на сериозните напрежения в някой от тези сектори в други държави членки, както и експозицията на държавите членки от еврозоната към гръцкия държавен дълг.
                  
               
                     (15)
                  
                  
                     За да бъдат преодолени остатъчните рискове и с цел наблюдение на изпълнението на поетите за целта ангажименти, изглежда необходимо и целесъобразно да бъде продължено засиленото наблюдение на Гърция съгласно член 2, параграф 1 от Регламент (ЕС) № 472/2013.
                  
               
                     (16)
                  
                  
                     На Гърция бе предоставена възможност да изрази становището си относно оценката на Комисията чрез писмо, изпратено на 10 юни 2021 г. В отговора си от 17 юни 2021 г. Гърция като цяло изрази съгласие с оценката на Комисията на икономическите предизвикателства, пред които е изправена, които представляват основание за продължаване на засиленото наблюдение.
                  
               
                     (17)
                  
                  
                     Гърция ще продължи да се ползва от техническа подкрепа, предоставяна по линия на Инструмента за техническа подкрепа, който по-специално ще подпомага държавите членки при подготовката и изпълнението на техните планове за възстановяване и устойчивост.
                  
               
                     (18)
                  
                  
                     При осъществяването на засиленото наблюдение Комисията възнамерява да работи в тясно сътрудничество с Европейския механизъм за стабилност, в контекста на системата си за ранно предупреждение,
                  
               ПРИЕ НАСТОЯЩОТО РЕШЕНИЕ:
         
            Член 1
            Периодът на засилено наблюдение на Гърция съгласно член 2, параграф 1 от Регламент (ЕС) № 472/2013, задействано с Решение за изпълнение (ЕС) 2018/1192 на Комисията, се удължава с още шест месеца, считано от 21 август 2021 г.
         
         
            Член 2
            Адресат на настоящото решение е Република Гърция.
         
         
            Съставено в Брюксел на 28 юли 2021 година.
            
               
                  За Комисията
               
               Paolo GENTILONI
               
                  Член на Комисията
               
            
         
         
            (1)  ОВ L 140, 27.5.2013 г., стр. 1.
         
            (2)  Решение за изпълнение (ЕС) 2018/1192 на Комисията от 11 юли 2018 година относно задействането на засилено наблюдение за Гърция (ОВ L 211, 22.8.2018 г., стр. 1).
         
            (3)  Решение за изпълнение (ЕС) 2019/338 на Комисията (OВ L 60, 28.2.2019 г., стр. 17); Решение за изпълнение (ЕС) 2019/1287 на Комисията (OВ L 202, 31.7.2019 г., стр. 110); Решение за изпълнение (ЕС) 2020/280 на Комисията (OВ L 59, 28.2.2020 г., стр. 9) Решение за изпълнение (ЕС) 2020/5086 на Комисията (OВ L 248, 31.7.2020 г., стр. 20); и Решение за изпълнение (ЕС) 2021/271 на Комисията (OВ L 61, 22.2.2021 г., стр. 3).
         
            (4)  Съобщение на Комисията „Координация на икономическите политики през 2021 г.: преодоляване на COVID-19, подкрепа на възстановяването и модернизиране на нашата икономика“ (COM(2021)500). Задълбочен преглед за Гърция (COM(2021) 403.
         
            (5)  Европейска комисия: Доклад за засилено наблюдение – Гърция, юни 2021 г. (COM(2021)528.
         
            (6)  Оценка на Комисията на плана за възстановяване и устойчивост на Гърция (SWD(2021)155.
         
            (7)  COM(2021) 328 final.
         
            (8)  Решение за изпълнение на Съвета от 13 юли 2021 г. за одобряване на оценката на плана за възстановяване и устойчивост на Гърция.
         
            (9)  Препоръка на Съвета от 13 юни 2021 г., съдържаща становище на Съвета относно програмата за стабилност на Гърция за 2021 г.
         
            (10)  Източник: Централна банка на Гърция, измерено на индивидуално равнище.
         
            (11)  Вж. Европейска комисия: Доклад за засилено наблюдение – Гърция, юни 2021 г. (COM(2021) 528) и Решение за изпълнение на Съвета от 13 юли 2021 г. за одобряване на оценката на плана за възстановяване и устойчивост на Гърция и придружаващата го оценка на Комисията (SWD(2021)155).